กรุงศรีเอาใจ ราชาเงินผ่อน หวังโต20%
กรุงศรี คอนซูมเมอร์ สบช่องผู้บริโภคชอบผ่อน ปรับกระบวนการขายทุกดีลเลอร์รวมโปรผ่อนทุกบัตรในเครือ ตั้งเป้าสินเชื่อผ่อนชำระโต 20% ปีนี้
24 มี.ค. 2559

กรุงศรี คอนซูมเมอร์ สบช่องผู้บริโภคชอบผ่อน ปรับกระบวนการขายทุกดีลเลอร์รวมโปรผ่อนทุกบัตรในเครือ ตั้งเป้าสินเชื่อผ่อนชำระโต 20% ปีนี้
น.ส.ณญาณี เผือกขำ กรรมการผู้จัดการ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) เปิดเผยว่า แนวโน้มตลาดสินเชื่อผ่อนชำระสินค้าผ่านบัตรเติบโตอย่างต่อเนื่อง โดยมีอัตราเติบโตเฉลี่ย 12% ในช่วง 3 ปีที่ผ่านมา แม้ว่าภาวะเศรษฐกิจจะซบเซา เนื่องจากผู้บริโภคต้องการตัวช่วยในการแบ่งเบาภาระรายจ่ายรายเดือน รวมทั้งยังได้รับความนิยมจากลูกค้าระดับบนที่มีกำลังซื้อ
ทั้งนี้ กลยุทธ์เจาะกลุ่มลูกค้าสินเชื่อผ่อนชำระ จะทำการตลาดแผนผ่อนชำระรวมกันทุกบัตรในเครือกรุงศรี ร่วมกับร้านค้าพันธมิตร (ดีลเลอร์) ที่มี 2 หมื่นร้านค้าทั่วประเทศ โดยดีลเลอร์สามารถรับผ่อนชำระลูกค้าทุกบัตรในเครือกรุงศรีได้ทันที ปัจจุบันดีลเลอร์กลุ่มไอที สมาร์ทโฟน มีสัดส่วนมากที่สุด 34% รองลงมา คือ เครื่องใช้ไฟฟ้า 32% ความงามและเครื่องประดับ 14%
สำหรับ ปี 2559 กรุงศรี คอนซูมเมอร์ ตั้งเป้าสินเชื่อผ่อนชำระของบัตรทุกประเภทเติบโต 20% สูงกว่าปีที่แล้วที่เติบโต 15% ยอดคงค้างสิ้นปี 2558 อยู่ที่ 3.3 หมื่นล้านบาท โดยการเติบโตหลักคาดว่าจะมาจากหมวดไอที สมาร์ทโฟนและเครื่องใช้ไฟฟ้าเช่นเดิม พร้อมทั้งมีแผนขยายการผ่อนชำระไปยังสินค้าหมวดหมู่ใหม่เพื่อความหลากหลาย เช่น สินค้าแม่และเด็ก โรงพยาบาล อะไหล่และอุปกรณ์รถยนต์ ซื้อสินค้าผ่านรายการโทรทัศน์ (โฮมช็อปปิ้ง) ซื้อสินค้าออนไลน์ เป็นต้น
น.ส.ณญาณี กล่าวว่า ในส่วนของบัตรเครดิตพบว่าสัดส่วนการผ่อนชำระเพิ่มขึ้นเป็น 13% ของยอดคงค้างบัตรเครดิต จากที่เคยต่ำกว่า 10% เมื่อช่วง 2 ปีที่ผ่านมา สะท้อนว่าผู้บริโภคระดับบนรายได้ 1.5 หมื่นบาทขึ้นไป เลือกผ่อนชำระผ่านบัตรมากขึ้น ปีนี้คาดว่าการใช้จ่ายผ่านบัตรเครดิตทั้งระบบจะโตเพียง 7-8% เท่านั้น